ঢাকা-সিউলের মধ্যে ৩টি সমঝোতা স্মারক সই
কোরিয়ার পররাষ্ট্র মন্ত্রণালয়ের ন্যাশনাল ডিপ্লোমেটিক একাডেমী ও বাংলাদেশের ফরেন সার্ভিস একাডেমীর মধ্যে একটি সমঝোতা স্মারক সই করেছে দু’দেশ। এছাড়া সাংস্কৃতিক বিনিময় কর্মসূচির আওতায় একটি সমঝোতা স্মারকও সই হয়।
বাংলাদেশ ও দক্ষিণ কোরিয়া নিরাপত্তা, ব্যবসা বাণিজ্য ও বিনিয়োগ বৃদ্ধির লক্ষ্যে কার্যকর পদক্ষেপ গ্রহণের ব্যাপারে একমত হয়েছে। রোববার ঢাকায় দু’ দেশের মধ্যে আনুষ্ঠানিক বৈঠক অনুষ্ঠিত হয়। বৈঠকে বাংলাদেশ প্রতিনিধি দলের নেতৃত্ব দেন প্রধানমন্ত্রী শেখ হাসিনা ও দক্ষিণ কোরিয়ার প্রতিনিধি দলের নেতৃত্ব দেন ঢাকা সফররত সে দেশের প্রধানমন্ত্রী লী নাক ইয়োন। তিনদিনের এক সফরে মি. ইয়োন ঢাকা রয়েছেন। বৈঠকে রোহিঙ্গা ইস্যুও স্থান পায়। কর্মকর্তারা বৈঠককে অত্যন্ত ফলপ্রসূ বলে বর্ণনা করেছেন। ঘণ্টাব্যাপী বৈঠক শেষে তিনটি সমঝোতা স্মারক সই হয়। চুক্তিগুলোতে ব্যবসা-বাণিজ্য কিভাবে বৃদ্ধি করা যায় তার ওপর বেশি জোর দেয়া হয়েছে। কোরিয়ার পররাষ্ট্র মন্ত্রণালয়ের ন্যাশনাল ডিপ্লোমেটিক একাডেমী ও বাংলাদেশের ফরেন সার্ভিস একাডেমীর মধ্যে একটি সমঝোতা স্মারক সই করেছে দু’দেশ। এছাড়া সাংস্কৃতিক বিনিময় কর্মসূচির আওতায় একটি সমঝোতা স্মারকও সই হয়। এর আগে বাংলাদেশ-কোরিয়া বিজনেস ফোরাম আয়োজিত এক অনুষ্ঠানে প্রধানমন্ত্রী লী নাক ইয়োন বলেন, কোরিয়া বাংলাদেশের উন্নয়নের এক শক্তিশালী সহযাত্রী। পোশাক শিল্পে কোরিয়ার অবদানের কথা স্মরণ করে প্রধানমন্ত্রী ইয়োন বলেন, সত্তর দশকের শুরুতে বাংলাদেশের পোশাক ব্যবসায়ীদের কোরিয়া প্রশিক্ষণ দিয়েছিল। এই মুহূর্তে কোরিয়ার ব্যবসায়ীরা খরচ বৃদ্ধি পাওয়ায় তাদের ফ্যাক্টরিগুলো বাংলাদেশে স্থানান্তরে আগ্রহী।